Kārļumuiža
Šis raksts ir par bijušo muižu Vidzemē. Par apdzīvotu vietu Kurzemē skatīt rakstu Kārļmuiža. Kārļumuiža, arī Kārļamuiža (vācu: Karlsruhe) ir bijusī muiža, kas atrodas Cēsu novada Drabešu pagasta Kārļos. Ir saglabājušās vairākas muižas centra apbūves ēkas un mežaparks. Bijušajā muižas ērberģī ir iekārtota lauku viesnīca "Kārļamuiža". Kārļumuižas parks ir brīva plānojuma romantisks ainavu parks, kas aptver teritoriju līdz pat Amatas upei. Skaistā apkārtne ar krāšņajiem Amatas krastiem kopš 18. gadsimta beigām bija iemīļota apmeklējuma vieta ceļotājiem. 19. gadsimta beigās Kārļos izveidoja dārznieku meistaru skolu, kas bija pirmā dārzkopības skola Baltijas provincēs.